ভোটাধিকারও হারালেন শেখ হাসিনা! কী জানাল নির্বাচন কমিশন

ওয়েব ডেস্ক: নয়া অধ্যায়ের সূচনার অপেক্ষায় বাংলাদেশ। আগামী বছরের ফেব্রুয়ারি মাসে বাংলাদেশে সাধারণ নির্বাচন (Bangladesh General Election)। তার আগেই নেওয়া হল প্রাক্তন প্রধানমন্ত্রী শেখ হাসিনার (Sheikh Hasina) ভোটাধিকার। দেশের বাইরে থেকে আর ভোট দিতে পারবেন না মুজিবকন্যা। এমনকী তাঁর পরিবারের কারও আর ভোটাধিকার রইল না। বৃহস্পতিবার বাংলাদেশের নির্বাচন কমিশন স্পষ্ট জানিয়ে দিয়েছে, হাসিনার ন্যাশনাল আইডেন্টিটি কার্ড বা জাতীয় পরিচয়পত্র ‘লক’ করে দেওয়া হয়েছে।

গত এপ্রিলেই বাংলাদেশের নির্বাচন কমিশনের এনআইডি শাখার প্রধান হুমায়ুন কবীরের নির্দেশে হাসিনা এবং তাঁর পরিবারের ১০ সদস্যের জাতীয় পরিচয়পত্র (এনআইডি) বাতিল করা হয়েছিল। স্পষ্ট হয়ে গিয়েছিল বাংলাদেশের পরবর্তী সাধারণ নির্বাচনে ভোট দিতে পারবেন না তাঁরা। যে ১০ জনের ভোটাধিকার বাতিল করা হয়েছে, তাঁদের মধ্যে উল্লেখযোগ্য হলেন হাসিনার বোন শেখ রেহানা, পুত্র সজীব ওয়াজেদ জয়, কন্যা সায়মা ওয়াজেদ পুতুল, রেহানার কন্যা টিউলিপ সিদ্দিক। উল্লেখ্য, আগামী বছরের ফেব্রুয়ারিতে বাংলাদেশে সাধারণ নির্বাচন। তার আগে একাধিক সংস্কারের কাজ করছে নির্বাচন কমিশন। এই পরিস্থিতিতে দিল্লির আশ্রয়ে থাকা শেখ হাসিনার ভোটাধিকার বাতিলের মতো সিদ্ধান্ত নিঃসন্দেহে ‘বদলা’রই প্রতিফলন।

আরও পড়ুন: আফগানিস্তানে বন্ধ হল ওয়াইফাই পরিষেবা!

মহম্মদ ইউনুস (Muhammad Yunus) ৫ অগাস্ট, বলেছিলেন রমজান শুরু হওয়ার আগেই বাংলাদেশের সাধারণ নির্বাচন সম্পন্ন হবে। তবে এই নির্বাচনে আওয়ামীলীগ অংশগ্রহণ করতে পারবে না। আওয়ামী লীগের কার্যকলাপ বাংলাদেশে নিষিদ্ধ করা হয়েছে। তবে কমিশনারের তরফে আওয়ামী লীগের কোনও নেতাকর্মীদের উপরে ভোট দেওয়ার ক্ষেত্রে কোন নিষেধাজ্ঞা প্রয়োগ করা হয়নি। কিন্তু ইতিমধ্যেই বিদেশে পালিয়ে যাওয়া যেসব নেতাদের এনআইডি লক করা হয়েছে, তারাও শেখ হাসিনার মতো ভোট দিতে পারবেন না।

অন্য খবর দেখুন